對月憶滿子權
作者：王令
朝代：宋

paragraphs: 長風掠海來，吹月散百鍊。
青天豁四碧，雲靄不容緣。
窗軒颯先秋，露氣入簟扇。
寛庭生夜凉，蚊口不得擅。
人靜暮客去，坐偃適自便。
清牽睡思醒，明發醉膽健。
披風睨白月，瞪視不爲眩。
未甘景獨勝，思出大句衒。
狂搜得無奇，猛吐復自吮。
篇成若奴婢，氣骨終凡賤。
棄置不復收，嘆感退自旋。
起探君寄詩，兀坐諷百遍。
駮哉劇雄勁，百札洞一箭。
間逢騁新奇，春雲弄晴霰。
古鏡終重厚，九鼎掛一鉉。
吾嘗笑夫人，語富則自願。
及嬰愛君念，始自信惓惓。
閲女當求嬙，慕士在獲彦。
鄙哉尋常者，何用目識徧。
得逢誠幸多，既别遂堪喭。
乖離時况久，會合卜未先。
思之不可見，飛魂不身戀。
秋城崔嵬髙，圍我屹若圈。
安得擘風翅，飛出不自殿。
巧爲相見謀，反覆竟未善。
惟當遠相要，共借月爲面。
相離苟同天，舉目亦兩見。
又况相去間，財止百里縣。
不知竟可否，寄詩代請勸。